A BIZOTTSÁG HATÁROZATA
(2005. október 20.)
az Oroszországban előforduló madárinfluenzával kapcsolatos egyes védekezési intézkedésekről szóló 2005/693/EK határozat módosításáról
(az értesítés a C(2005) 4176. számú dokumentummal történt)
(EGT vonatkozású szöveg)
(2005/740/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) és (6) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) és (5) bekezdésére,
mivel:
(1)
A madárinfluenza a baromfik és madarak elhullással és rendellenességekkel járó fertőző vírusos betegsége, amely rövid időn belül az állat- és a közegészségügyre komoly veszélyt jelentő, és a baromfitenyésztés jövedelmezőségét jelentősen csökkentő járványos méreteket ölthet.
(2)
Az Oroszországban előforduló madárinfluenzával kapcsolatos egyes védekezési intézkedésekről szóló, 2005. október 6-i 2005/693/EK bizottsági határozatot (3) a Bizottság a madárinfluenza Oroszországban történő kitörését követően fogadta el. Az említett határozat felfüggeszti a baromfin kívüli élő madarak Oroszországból történő behozatalát.
(3)
Ezenkívül a 2005/693/EK határozat felfüggeszti a feldolgozatlan tollnak és tollrészeknek az említett határozat I. mellékletében felsorolt oroszországi körzetekből történő behozatalát. Azonban bizonyos feltételek mellett a feldolgozatlan toll és tollrészek behozatala továbbra is engedélyezett az említett határozat I. mellékletében fel nem sorolt oroszországi körzetekből, beleértve az Urál-hegységtől nyugatra fekvő azon körzeteket, amelyekben a 2005/693/EK határozat elfogadásának időpontjában még nem tört ki madárinfluenza.
(4)
2005. október 19-én Oroszország tájékoztatta a Bizottságot madárinfluenza Tulában, Oroszország Központi Szövetségi Körzetében történő kitöréséről, ahonnan korábban nem jelentették a betegség kitörését, és ahonnan feldolgozatlan tollat és tollrészeket továbbra is be lehet hozni a 2005/693/EK határozattal összhangban.
(5)
Az A influenzavírus H5N1 altípusa által okozott magas patogenitású madárinfluenza Törökországban, Romániában és Oroszországban történő jelenlegi kitöréseivel kapcsolatban a körülményekből és a molekuláris epidemiológiai adatokból arra lehet következtetni, hogy a madárinfluenza-vírus Közép-Ázsiából kiindulva a vándormadarak által elterjedt e harmadik országokban. Ezt sejteti a Nemzetközi Állatjárványügyi Hivatal (OIE) legutóbbi oroszországi kiküldetéséről készített jelentése is, amelyet 2005. október 14-én tettek közzé.
(6)
Ezért tilalmat kell elrendelni a feldolgozatlan toll és tollrészek azon oroszországi körzetekből a Közösségbe irányuló behozatalára, ahol legutóbb kitört a járvány vagy amelyek e kockázatnak különösen ki vannak téve, a Közép-Ázsiából és Szibériából - ahol a betegséget észlelték - induló vándormadarak vonulási útvonalával kapcsolatos jelenlegi ismeretekkel összhangban.
(7)
Ezért a 2005/693/EK bizottsági határozat I. mellékletét ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/693/EK határozat I. melléklete a következő 4., 5., 6., és 7. ponttal egészül ki:
„4. Központi szövetségi terület
Az Orosz Föderációban a következőket foglalja magában: Belgorod terület, Brjanszk terület, Ivanovo terület, Kaluga terület, Kosztroma terület, Kurszk terület, Lipetszk terület, Moszkva (szövetségi város), Moszkva terület, Orjol terület, Rjazan terület, Szmolenszk terület, Tambov terület, Tver terület, Tula terület, Vlagyimir terület, Voronyezs terület, Jaroszlav terület.
5. Déli szövetségi körzet
Az Orosz Föderációban a következőket foglalja magában: Adige Köztársaság, Asztrahán terület, Csecsen Köztársaság, Dagesztán Köztársaság, Ingus Köztársaság, Kabardin-Balkár Köztársaság, Kalmük Köztársaság, Karacsaj-Cserkesz Köztársaság, Krasznodar körzet, Észak-Oszét-Alán Köztársaság, Sztavropol körzet, Rosztov terület, Volgográd terület.
6. Északnyugati szövetségi körzet
Az Orosz Föderációban a következőket foglalja magában: Arhangelszk terület, Komi Köztársaság, Novgorod terület, Pszkov terület, Vologda terület.
7. Volgamenti (Volga) szövetségi körzet
Az Orosz Föderációban a következőket foglalja magában: Baskortosztán Köztársaság, Csuvas Köztársaság, Kirov terület, Mari Köztársaság, Mordvin Köztársaság, Nyizsnyij Novgorod terület, Orenburg terület, Penza terület, Perm terület, Permják autonóm körzet, Szamara terület, Szaratov terület, Tatár Köztársaság, Udmurt Köztársaság, Uljanovszk terület.”
2. cikk
E határozatnak a tagállamok a címzettjei.
Kelt Brüsszelben, 2005. október 20-án.